Up-275/01
Natisni
Opravilna št.:
Up-275/01
Datum odločitve:
10. 12. 2002
ECLI:
ECLI:SI:USRS:2002:Up.275.01
Akt:
Ustavna pritožba A. A. zoper sklep Vrhovnega sodišča št. II Ips 535/2000 z dne 24.5.2001 v zvezi s sodbo Višjega sodišča v Kopru št. I Cp 111/2000 z dne 6.9.2000 ter sodbo Okrajnega sodišča v Piranu št. P 199/99 z dne 23.12.1999
Izrek:
Ustavna pritožba A. A. zoper sklep Vrhovnega sodišča št. II Ips 535/2000 z dne 24.5.2001 v zvezi s sodbo Višjega sodišča v Kopru št. I Cp 111/2000 z dne 6.9.2000 ter sodbo Okrajnega sodišča v Piranu št. P 199/99 z dne 23.12.1999 se ne sprejme.
Evidenčni stavek:
Ustavno sodišče je že odločilo, da ni v neskladju z Ustavo, da je novi ZPP pogoje za dopustnost revizije postrožil in da se novi zakon glede tega vprašanja po prehodni določbi prvega odstavka 498. člena ZPP uporablja tudi glede postopkov, ki so se začeli še pred njegovo uveljavitvijo.
Geslo:
Dopustnost revizije.
Pravna podlaga:
Zakon o Ustavnem sodišču (ZUstS), 1. al. 2. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
22. 6. 2001
Vrsta odločitve:
sklep
Vrsta rešitve:
nesprejem ustavne pritožbe
Dokument:
US21966
Up-275/01-5
18. 12. 2002
SKLEP
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 10. decembra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Vrhovnega sodišča št. II Ips 535/2000 z dne 24.5.2001 v zvezi s sodbo Višjega sodišča v Kopru št. I Cp 111/2000 z dne 6.9.2000 ter sodbo Okrajnega sodišča v Piranu št. P 199/99 z dne 23.12.1999 se ne sprejme.
Obrazložitev
1. Z izpodbijanim sklepom je Vrhovno sodišče zavrglo pritožnikovo revizijo, ker ni bil izpolnjen pogoj v zvezi z vrednostjo spornega predmeta. V ustavni pritožbi pritožnik navaja, da je odločitev o zavrženju revizije tudi v nasprotju z zakonsko določbo 498. člena Zakona o pravdnem postopku (Uradni list RS, št. 26/99 - v nadaljevanju ZPP), saj se po tej določbi postopek nadaljuje po dotedanjih predpisih, če je bila pred uveljavitvijo tega zakona na prvi stopnji izdana sodba ali sklep, s katerim se je postopek pred sodiščem prve stopnje končal. Meni, da gre tudi v njegovi zadevi za tak primer, saj sta bili pred uveljavitvijo novega ZPP na prvi stopnji izdani že dve sodbi - ti pa sta bili kasneje razveljavljeni. V dopolnitvi ustavne pritožbe še obširno zatrjuje, da je vsebinska odločitev sodišč prve in druge stopnje napačna.
2. Predmet izpodbijanega sklepa je le procesna odločitev o dopustnosti revizije, zato se mora tudi preizkus ustavne pritožbe zoper ta sklep omejiti le na ta vidik. Argumentov ustavne pritožbe, ki se nanašajo na vsebinsko odločitev o zahtevku s sodbo sodišč prve in druge stopnje, v postopku presoje ustavne pritožbe zoper sklep o zavrženju revizije zato ni mogoče upoštevati.
3. Očitno neutemeljen je pritožnikov argument, da bi v njegovi zadevi morali upoštevati, da je bila že pred uveljavitvijo ZPP na prvi stopnji izdana sodba, čeprav je bila ta nato razveljavljena. Sodba sodišča prve stopnje, ki je v zvezi s sklepom o zavrženju revizije, zoper katerega pritožnik vlaga ustavno pritožbo, je bila izdana 15. novembra 2000 - torej očitno po uveljavitvi novega ZPP; da je bila pred tem že izdana kakšna sodba, ki je bila nato razveljavljena, ne more biti upoštevno, saj se v primeru, če je sodba v postopku s pravnimi sredstvi razveljavljena, šteje, kot da nikoli ni bila izdana. Sicer pa je Ustavno sodišče že odločilo, da ni v neskladju z Ustavo, da je novi ZPP pogoje za dopustnost revizije postrožil in da se novi zakon glede tega vprašanja po prehodni določbi prvega odstavka 498. člena ZPP uporablja tudi glede postopkov, ki so se začeli še pred njegovo uveljavitvijo (Sklep Ustavnega sodišča št. U-I-21/02 z dne 12. 9. 2002, Uradni list RS, št. 83/02).
4. Senat Ustavnega sodišča je sprejel ta sklep na podlagi prve alineje drugega odstavka 55. člena Zakona o Ustavnem sodišču (v nadaljevanju ZUstS) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger